Nuꞌunakalaka Jesús Jerusalénjee nüchikua Galileamüin.
Shiasa mapa süchikijee nüntüin,
oꞌunüshi nia namaa na nikirajüinkana suluꞌu wane anua waneemüin saꞌata tü palaa kanüliakat Galilea.
(Otta suwalaꞌata sünülia tü palaakat,
Tiberias.)
Okoutsü wayuu watta saalin nüchiirua Jesús süka suuꞌui,
süka shiꞌrüin nia sünain aaꞌinraa tü kasa anasü nütüjakat apüleerua Maleiwa nümüiwa,
maa aka eiyajaa wayuu eekai ayuulin.
Je Jesús namaa na nikirajüinkana,
oꞌunüshii saaꞌumüin wane namünashii.
Naikkaajaakalaka süpüla nekirajünüinjanain nütüma.
Alüꞌütsü joo sükalia tü Pascuakat,
tü nemiꞌirakat na judíokana.
Niꞌrapa Jesús süntapaatüin watta saalin wayuuirua nünainmüin,
nümakalaka nümüin Felipe:
—¿Jaleena waya ayalajüin eküülü shikajatkat watüma tü wattakat saalin wayuu?
Asakitshi Jesús sünain tüü süpüla nütüjaainjatüin neꞌe saaꞌu sünain jameerüin nünüiki niꞌipajee.
Nütüjaatüjülia aaꞌu Jesús tü naaꞌinrüinjatkat.
Nüsouktakalaka Felipe niꞌipajee:
—Atak,
wainma neerü sücheküin shiküinria türa wayuukolüirua.
Jaꞌitakajaꞌa paliruwalin neꞌe neküin,
nnojoleerü ekeraajüin naka shiꞌyataainjut wane wayuu soꞌu mekiisat kashi.
Nümakalaka jooluꞌu wane,
chi kanüliakai Andrés,
chi nimüliakai Simón Pedro:
—Aniꞌisa wane jintüi kamaꞌanashi jaꞌraisü panchen aainjuushi süka “cebada”,
otta piamasü neꞌe jimechen asijuushi.
Nnojolujaꞌa keraainjatüin namaa napüshua —nümakalaka Andrés nümüin Jesús.
Nümakalaka Jesús namüin na nikirajüinkana:
—Anakaja müleka jüikkaleꞌerüle tü wayuukolüirua mmaluꞌu.
Eesü wainma alama yala je süikkaajaakalaka tü wayuukolüirua saaꞌu tü alamakat.
Eejana maa aka 5.000 tooloyuu saꞌaka tü wayuukolüirua süpüshua.
Niasa Jesús,
naapaakalaka tü pankat sünain naapüin analuꞌut nümüin Maleiwa saaꞌu.
Niitajakalaka joo tü pankat namüin na nikirajüinkana süpüla neitajüin sümüin tü wayuukolüirua süpüshua yaasükalüirua joyojoyolüin.
Akaajaa sukuaippa tü jimekat nütümaya.
Eküshii naya napüshualeꞌeya,
emirashii sünainjee.
Shiasa emirapa tü wayuukolüirua,
—Jükotchajapa tü süpütaalakat suulia mojujain —nümakalaka Jesús namüin na nikirajüinkana.
Sükotchajünakalaka tü süpütaalakat,
maa aka poloo piammüin kattoꞌui süpütaala tü jaꞌraisükat pan süchikijee shikaain tü wayuukolüirua.
Shiasa neꞌrapa na wayuukana tü naaꞌinrüitpakat Jesús sünain shiain tü nütüjakat apüleerua Maleiwa nümüiwa,
oꞌttüshii naya sünain aashajaajirawaa nüchiki sünain maa:
—Shiimüintaajaꞌaya Jesús sünain niain chi Nünüikimaajachikai Maleiwa,
chi antajachikai anülia saꞌakamüin wayuu.
Otta müshia Jesús,
süka niyaawatüin naaꞌu na wayuukana sünain neꞌitaweein nia süpüla aluwatawaa,
oꞌunajaashi nia noulia nüchikua saaꞌumüin wane namüna naata.